b'\n_START_ARTICLE_\nReinbeitedistrikt\n_START_PARAGRAPH_\nEt reinbeitedistrikt er i norsk reindriftsforvalting et geografisk omr\xc3\xa5de hvor reindriftsut\xc3\xb8vere kan drive reindrift._NEWLINE_De aktuelle reindriftsomr\xc3\xa5dene i Norge er inndelt i seks reinbeiteomr\xc3\xa5der: \xc3\x98st-Finnmark, Vest-Finnmark, Troms, Nordland, Nord-Tr\xc3\xb8ndelag og S\xc3\xb8r-Tr\xc3\xb8ndelag og Hedmark. Hver av disse omr\xc3\xa5dene er igjen oppdelt i flere reinbeitedistrikter. _NEWLINE_Reinbeitedistrikt opprettes av Landbruksdirektoratet med hjemmel i reindriftslovens \xc2\xa7\xc2\xa7 6 og 42. Distriktene skal etter loven inndeles med utgangspunkt i sedvanemessig bruk. Antall reinbeitedistrikt varierer, men har de siste \xc3\xa5rene (2007) ligget rundt 80._NEWLINE_I hvert distrikt skal det v\xc3\xa6re et distriktsstyre valgt av og blant de aktive reindriftsut\xc3\xb8verne i distriktet.  Samtidig med valget av medlemmer til distriktsstyret skal det avgj\xc3\xb8res hvem som skal v\xc3\xa6re leder og nestleder. Distriktsstyret f\xc3\xb8rer liste over reineierne i distriktet og tallet p\xc3\xa5 rein. Styret skal se til at reindrifta i distriktet foreg\xc3\xa5r i samsvar med gjeldende lover og forskrifter, og kan p\xc3\xa5by eller sette i verk samling, merking, skilling og telling av rein dersom reineierne ikke blir enige og selv gjennomf\xc3\xb8rer slike tiltak. Lederen i distriktsstyret representerer reinbeitedistriktets interesser og kan bl.a. inng\xc3\xa5 forlik, saks\xc3\xb8ke og bli saks\xc3\xb8kt p\xc3\xa5 vegne av reineierne i saker som gjelder dem alle._NEWLINE_Hvert reinbeitedistrikt kan best\xc3\xa5 av flere siida, driftsenheter. Driftsenhetene har tillatelse til beite for et visst antall rein innenfor distriktets beiteland._NEWLINE_De tilsvarende svenske reindriftsenhetene heter samebyer.'